הוועדה המיוחדת בעניין ההתמודדות עם נגיף הקורונה - זמנית, כנסת 23, פרוטוקול מספר 18, 2020-04-07 11:30

עפר שלח: צהריים טובים לכולם, בדקות הללו יורד לדפוס המסמך – דו"ח ביניים, אם תרצו – שעיצבה ועדה זו לאחר 15 דיונים.

עפר שלח: אני לא יודע אם אתם יודעים, אבל נאמר לי שלמעלה מ-120 איש הופיעו בפני הועדה.

מיכל (מיקי) חיימוביץ': כמה?

עפר שלח: 126, אם אינני טועה.

עפר שלח: 53 מהם נציגי ממשלה, שחלקם הופיעו יותר מפעם אחת.

עפר שלח: עוד 73 נציגי קופות חולים, ארגונים, מומחים שונים וכן הלאה.

עפר שלח: המון מסמכים עלו על שולחן הוועדה ונסקרו בידי חבריה.

עפר שלח: זה המקום להודות למחלקת המחקר והמידע של הכנסת על הפקת המסמכים הזריזה והיעילה – דבר זה סייע לנו בעבודתנו.

עפר שלח: המסמך מוכר לכם, הוא הופץ בין כל חברי הוועדה ואף ניהלנו אודותיו דיון פנימי.

עפר שלח: כל ההערות מהדיון הפנימי נכנסו ויכללו בדו"ח המוגמר עליו נצביע בהמשך ישיבה זו.

עפר שלח: אנחנו נקיים מופע תקשורתי בעוד חצי שעה ושם אני וכל אחד מחברי הוועדה יוכל להגיד את אשר על ליבו.

עפר שלח: בתחילת דיוני הוועדה אמרתי שאיני יודע כמה זמן נפעל.

עפר שלח: גם עכשיו איננו יודעים כמה זמן.

עפר שלח: אני אומר בהערת סוגריים שמכיוון שאנו נכנסים מחר לפגרת פסח, וככל הנראה – תשכיל אותנו חברת הכנסת חימוביץ' – לא תושבע ממשלה עד כניסת הסגר שמתחיל היום ב16:00, הוועדה הזו תמשיך בעבודתה גם לאחר הפסח ככל שהיא תתקיים.

מיכל (מיקי) חיימוביץ': יהיו דיונים בחול המועד?

עפר שלח: אי-אפשר פה, עובדי המשכן לא נמצאים, איננו יכולים לקיים דיונים פורמליים בחול המועד.

עפר שלח: אני אומר כאמירה כללית: ככל שהוועדה הזו תתקיים, אנחנו נבצע בעיקר דיוני מעקב על דברים שהובטחו לנו: הובטחה לנו אסטרטגיית יציאה אחרי חג הפסח, הובטחו לנו נתונים שלא קיבלנו עד היום.

עפר שלח: אנחנו נערוך דיון מעקב כלכלי משמעותי כי התלונות מגיעות לכולנו על זה שהמספרים עפים באוויר – אבל הכסף לא מגיע.

עפר שלח: בהקשר הזה העלה חבר הכנסת אבוטבול – וניגע גם בזה – זה יגע לא רק בגופי הממשלה אלא גם בהתנהגות הבנקים.

עפר שלח: בנושא זה אהיה מתואם גם עם וועדת הכספים.

עפר שלח: זה נושא שהוא גם תחת אחריותם.

עפר שלח: אני חושב שבזכות עבודה יוצאת מן הכלל של צוות הוועדה וגם שלנו, אנחנו זה תפקידו, נבחרנו עבור זה ומשלמים לנו עבור זה.

עפר שלח: ההירתמות הזו אינה מובנת מאליה.

עפר שלח: הצלחנו לעמוד, נכון לזמן זה, ברוחב היריעה שפרסנו מההתחלה.

עפר שלח: הדוח שאנחנו נציג ונצביע עליו עוסק בתחומי הבריאות, כלכלה, וממשל.

עפר שלח: אני חשבתי שבהינתן שאנחנו נתונים בנקודה קריטית בהתמודדות ובצומת קבלת החלטות.

עפר שלח: בצומת זה, כשי חילוקי דעות מובנים, הוועדה צריכה לומר את דעתה לגבי דרכי פעולה ולא רק את מה שראו עיני חבריה.

עפר שלח: אני שם את זה בקונטקסט לפני שאנחנו מצביעים: אנחנו ועדה מוועדות הכנסת ולא גוף חיצוני.

עפר שלח: אבל, אני לא רואה, וגם לא ראיתי בימי בוועדת החוץ והביטחון, את תפקידה של ועדה מפקחת אך ורק בתיאור המצב.

עפר שלח: כוחה של הכנסת הוא בזה שיכול להתקיים בה שיח ודיון עמוק, שמביא מידע, שמונגש לציבור.

עפר שלח: במשבר כמו זה הנגשה לציבור היא קריטית.

עפר שלח: אני חושב שמי שעקב, לצערנו אנשים נמצאים בסגר אבל לשמחתנו זה יכול לגרום למעקב מוגבר אחרי דיוני הוועדה.

עפר שלח: מי שעקב קיבל תמונה מליאה, עם כל העיסוק התקשורתי האדיר במשבר הזה, קיבל תמונה מלאה ורחבה.

עפר שלח: אני חושב שתפקידנו להציג את מסקנותינו, בידיעה שהן צריכות לשמש כלי למקבלי ההחלטות על מנת לעצב מדיניות, אנו נבקר ונפקח גם על החלטות אלו.

עפר שלח: הוועדה אינה מתיימרת, ולא התיימרה – למרות שלחלק מהציבור נדמה שאנחנו מחזיקים את המפתחות של הקורונה בכיס – לצערנו כולנו עסקנו בפתרון בעיות נקודתיות של אנשים.

עפר שלח: זה משבר כל-כך גדול, כמו שאמרתי לאחד הגופים איתו דיברתי: "יש מספיק קורונה לכולם", לצערנו.

עפר שלח: הוועדה וחברי הוועדה, וחברי כנסת שאינם חברי ועדה, תרמו בהקשר הזה ותפקידנו בא לידי ביטוי במסמך שאנחנו מניחים עתה.

עפר שלח: כבר קיימנו דיון פנימי אודות המסמך.

עפר שלח: אעבור בקצרה על מה שנכלל בו, אחר כך נשמע את ההערות של חברי הוועדה ובסוף נצביע.

עפר שלח: במבוא נראה את סיכום עבודת הוועדה ואמירה שמכיוון שיצטרכו לקבל החלטות קריטיות באשר להמשך המדיניות בתחומי הבריאות והכלכלה, מצאנו לנכון להניח בפני גורמי ההחלטה והציבור את מסקנותינו.

עפר שלח: אנחנו מתחילים בפרק שמדבר על הצורך בשינוי מדיניות לאחר תום ימי הפסח.

עפר שלח: השינוי הזה נדרש – לנו יש דעה.

עפר שלח: שמענו אתמול את ראש הממשלה, חלק מהדברים שהוא אמר עולים בקנה אחד עם המלצותינו שנכתבו לפני.

עפר שלח: אבל זה לא עניין של קרדיט, זה עניין שאנחנו לא בטוחים עד עכשיו מה בדיוק יבוצע.

עפר שלח: המשבר הזה, אולי בדרך הטבע, מלא בהבטחות שניתנו ולא תמיד בוצעו.

עפר שלח: זה לא משנה את הצורך שלנו להמליץ.

עפר שלח: לב ההמלצות הוא להתחיל מיד אחרי הפסח בתהליך של דיפרנציאציה בטיפול במשבר.

עפר שלח: זה כולל העלאת כמות הבדיקות, התמקדות באוכלוסיות בסיכון, ועוד דברים שאנחנו מפרטים.

עפר שלח: גם דיפרנציאציה רוחבית שנוגעת לאוכלוסיות בסיכון, וגם דיפרנציאציה פיזית שנוגעת למקומות שבהם יש סכנה להתפרצות המחלה.

עפר שלח: במקביל, אנחנו ממליצים על פתיחה הדרגתית, מהירה ככל האפשר, של המשק הישראלי.

עפר שלח: אני חושב שאנחנו מאוחדים מאחורי האמירה שבנקודה בה אנו נמצאים מדיניות הסגר הכולל – שהניבה הישגים בבלימת המחלה בשלב הראשוני – ממצה את עצמה כרגע.

עפר שלח: יכול להיות שאם היא תימשך ניזקה של מדיניות זו יעלה על תועלתה.

עפר שלח: אולי זה יעלה אפילו בחיי אדם.

מיכל (מיקי) חיימוביץ': תלוי הרבה במשמעת של הציבור בימי הפסח.

עפר שלח: וודאי, זה נכון.

עפר שלח: אנחנו השתמשנו יותר מדי באנלוגיות צבאיות בוועדה הזו, בצבא נהוג לומר שכשאתה מסמן באצבעותיך תנועת אקדח כלפי מישהו – שלוש מאצבעות כף היד מופנות אליך.

עפר שלח: אני מפנה את האצבעות אלינו, נציגי הציבור, במקרה הזה חברי הכנסת.

עפר שלח: אנחנו עוסקים בסוגיות נקודתיות שנוגעות לציבור החרדי, בדגש על בני ברק, וגם סוגיות שנוגעות למזרח ירושלים ולרשות הפלסטינית.

עפר שלח: מקומות אלו עלולים להוות מוקד התפרצות מכיוון שרמת המידע שיש לנו לגביהם היא מאוד נמוכה.

עפר שלח: יש פרק שעוסק בהתמודדות עם הקורונה בחברה הערבית.

עפר שלח: אני רוצה להודות לחבר הכנסת אנטאנס שחאדה שניהל דיון מצוין בנושא ואף כתב את הפרק הזה, בעריכתי.

עפר שלח: נציגי כל הסיעות, כולל נציגי הרשימה המשותפת, עסקו בענייני הכלל.

עפר שלח: החברה הערבית, בהיותה בעלת מאפיינים מיוחדים – דרשה דיון נפרד, וכך עשינו.

עפר שלח: בהמשך מופיע גם ניתוח של המצב הקיים כפי שראינו וכן המלצות להמשך.

עפר שלח: התמקדנו בשלושה תחומים: מערכת הבריאות וההחלטות לגבי בדיקות, מסכות, מכונות הנשמה, הגנה על צוות רפואי, אוכלוסיות בסיכון, וגם נושא שעלה בוועדה וכמעט לא עלה מחוץ לה – עצירת פעילות רפואית שמחוץ לקורונה שיכול להיות לה נזק מהותי.

עפר שלח: לא נכנסנו לפירוט סקטורים בתחום הכלכלי, לפחות לא ברמה של דיון פרטני.

עפר שלח: זאת מכיוון שאיני חושב שיש לנו יכולות שעולות על מישהו אחר ובאמת לא היה ביכולתה של הוועדה לעשות.

עפר שלח: עם זאת, הגשנו המלצות רוחביות.

עפר שלח: אם אני צריך לתת נושא אחד שעלה בוועדה, ואיני יודע אם עלה מספיק מחוצה לה, דובר בנושא המגזר השלישי.

עפר שלח: אנחנו מכניסים אמירה שיש לסייע למגזר השלישי לצלוח את המשבר הזה, צירפנו המלצות ספציפיות בנושא זה.

עפר שלח: התייחסנו גם לבעיה הייחודית שנוצרה בעיר אילת, אירחנו בדיון את ראש העיר אילת.

עפר שלח: הדבר האחרון שכמעט לא עסקו בו מחוץ לתחומה של הוועדה, ואני חושב שהוא קריטי גם לגבי הטיפול במשבר הנוכחי, וגם לגבי חזרה של הקורונה בחורף או כל משבר לאומי: נאמר בדיוני הוועדה נכון שלא ידענו משבר כמו הקורונה כבר מאה שנים, אבל האפשרות של אסונות נוספים – סייבר, רעידת אדמה ועוד – מצריכה מבנים ממשלתיים אחרים.

עפר שלח: בראש ובראשונה נדרש מטה להתמודדות עם משברים לאומיים.

עפר שלח: אמרנו שהרצון שלנו, עם כל גודל המשבר, שמדינת ישראל תנצל אותו כפלטפורמה לתיקון דברים.

עפר שלח: אני רוצה להודות לצוות הוועדה, לכל מי שהופיע בפנינו, להודות לחברי הוועדה.

עפר שלח: אני חושב שהראנו פרלמנטריות כפי שהיא צריכה להיראות.

עפר שלח: חברת הכנסת שחאדה, בבקשה.

אנטאנס שחאדה: תודה לחברי הוועדה על המאמץ שנעשה.

אנטאנס שחאדה: ברשותכם, שלוש הערות: הוועדה אינה גוף ביצועי אבל היא תרמה רבות למודעות של מקבלי ההחלטות, במקרה של האוכלוסייה הערבית, בהיעדר תשתית רפואית, בהיעדר אמצעים לטפל בבעיית הקורונה, בהיעדר בדיקות, בהיעדר נתונים.

אנטאנס שחאדה: כמעט עשרה ימים שלא ידענו מה קורה בחברה הערבית מבחינת התפרצות המחלה, אני מקווה שהנתונים יישארו כמו שהם עכשיו, ומתברר שאנחנו לא בקטסטרופה בריאותית.

אנטאנס שחאדה: הנושא השני: הוועדה תרמה רבות למודעות של האוכלוסייה הערבית.

אנטאנס שחאדה: כוונתי לתחנות הבדיקה הניידות שהוקמו, וכן לחשיפה התקשורתית שעשו את שלהן.

אנטאנס שחאדה: הוקם חדר מצב בעמותת הגליל תחת הוועד העליון של ערביי ישראל וזה תרם רבות.

אנטאנס שחאדה: נושא שלישי: היישובים הערביים אינם מוכנים לשום מצב חירום.

אנטאנס שחאדה: אין לנו תשתיות ראויות ואין לנו ידע בניהול שעות משבר.

אנטאנס שחאדה: טיפול הממשלה והמדינה ביישובים הערביים הוא תמיד בדיליי.

אנטאנס שחאדה: תמיד אנחנו נשארים לשלב השני.

מיכל (מיקי) חיימוביץ': גם אין לכם נציגות באותם הגופים שאמורים לנהל משברים.

אנטאנס שחאדה: גם וגם, לא נציגות שם ולא ההיפך.

אנטאנס שחאדה: שמענו לאחרונה ששר הפנים מינה יועץ מיוחד לקורונה בחברה הערבית, והוא יושב, במקרה עם הצוות בשפרעם.

אנטאנס שחאדה: אין לנו את הדרכים והאמצעים להתמודד עם משבר, כך היה ביישובים הערביים בזמן מלחמת לבנון השנייה, כך אם תהיה רעידת אדמה או כל אסון טבע.

אנטאנס שחאדה: הגיע הזמן שגם היישובים הערביים יהיו חלק מההכנות להתמודדות במצבי חירום.

אנטאנס שחאדה: אני סוגר ומודה לכולם, יש לנו עוד הרבה עבודה לעשות כי עלינו לטפל גם בהשלכות הכלכליות של המשבר.

עפר שלח: חבר הכנסת עסאקלה, בבקשה.

ג'אבר עסאקלה: אני אשלים את דברי חברי, חבר הכנסת שחאדה.

ג'אבר עסאקלה: אני רוצה להודות על העבודה המקצועית של הצוות ושלך אדוני היושב-ראש וכן להודות לכל חברי הוועדה ולחברים שהיו שותפים לדיונים.

ג'אבר עסאקלה: אני חושב שבזכות ההופעות והמפגשים עם מקבלי ההחלטות אנחנו הצלחנו להזיז דברים.

ג'אבר עסאקלה: היינו בקשר על מקבלי ההחלטות והתחלנו לשנות מציאות ולהזיז דברים, לא רק לחברה הערבית אבל בעיקר בחברה זו.

ג'אבר עסאקלה: אני מקווה שההערות שנתתי נכתבו, בעיקר בכל הקשור לניהול משבר.

ג'אבר עסאקלה: זה היה סיפור קשה בתחילת המגיפה.

ג'אבר עסאקלה: אנחנו מתחילים עוד מעט את הרמאדן וכן את הפסחא.

ג'אבר עסאקלה: פבח זה שבוע – רמאדאן זה חודש.

ג'אבר עסאקלה: אני מקווה שתהיה לוועדה הזדמנות לעקוב אחרי העבודה של משרד.

עפר שלח: אני כבר אומר שככל שהוועדה תמשיך להתקיים, אנחנו נקיים דיון מיוחד לגבי הרמאדאן.

עפר שלח: אתה, חבר הכנסת שחאדה, תכין דיון זה.

מיכל (מיקי) חיימוביץ': זה ידרוש הסברה מיוחדת.

עפר שלח: מיקי, בבקשה.

מיכל (מיקי) חיימוביץ': מוותרת.

עפר שלח: יוליה מלינובסקי.

יוליה מלינובסקי: מוותרת.

עפר שלח: הגענו לרגע מכונן בתולדות הוועדה.

יוליה מלינובסקי: כשיש מה להגיד אני אומרת.

יוליה מלינובסקי: תודה לענת ולנועה ולכל צוות הוועדה והצוותים הטכניים.

עפר שלח: משה אבוטבול, בבקשה.

משה אבוטבול: זה היה מרתק לראות את מגוון האנשים שהגיעו.

משה אבוטבול: תודה עבור ההובלה.

משה אבוטבול: ברשותכם, בגלל שלא הייתי בכל הדיונים, חלק מהדברים חסרים לי.

משה אבוטבול: הדוח הוא כבד מאוד, הייתי שמח אם לקרוא אותו יותר בעיון.

משה אבוטבול: מכיוון שיש לי הסתייגות מכמה דברים אני אמנע בהצבעה.

עפר שלח: ברצון.

עפר שלח: חברת הכנסת איילת שקד.

איילת שקד: ביררתי עם עוד שני גורמים במשרד הבריאות, ואכן, המספר עומד על 3,000 .

איילת שקד: לדעתי צריך לבקש ממשרד הבריאות מספר רשמי על מנת לעדכן את הדוח.

עפר שלח: את צודקת.

מיכל (מיקי) חיימוביץ': 3,000 מכונות הנשמה תקינות?

איילת שקד: זה מה שהם טוענים – מכונות הנשמה שמוכנות לחולי הקורונה בבתי החולים.

איילת שקד: המספר הזה הוא משמעותי ליציאה מהמשבר.

איילת שקד: אם יש 3,000 וכרגע יש 100 מונשמים, ונגיע ל-1,200 לפי המודל של שעשוע, אז צריך לדעת שאנחנו במצב טוב.

עפר שלח: ההערה במקום.

עפר שלח: בסופו של דבר נכנסה למסמך התשובה הרשמית של משרד הבריאות לשאלת מרכז המחקר והמידע על נקודת ההתחלה שלנו, נכנסה העובדה שהפנייה שלנו לא קיבלה עד עתה נתונים רשמיים.

עפר שלח: בדיונים שנעשה אחרי פסח נדרוש את הנתונים האלה ונשמח לדעת שהם אכן מתקדמים בקצב הזה.

עפר שלח: אני חושב, איילת, שאת שותפה לדעה שגם אם המצב הוא פחות טוב ממה שהוא עכשיו, עדיין יש לשנות מדיניות לאחר הפסח.

איילת שקד: ברור.

נועה בן שבת: איילת שקד לא תוכל להצביע מכיוון שהיא מתקשרת איתנו מרחוק.

עפר שלח: איילת, אנחנו נקבל ממך תמיכה רוחנית בלבד.

איילת שקד: קיבלת.

עפר שלח: מי בעד אישור הדוח כפי שהוצג בפנינו?

עפר שלח: בעד – 6

עפר שלח: נמנעים –אחד

עפר שלח: אני מודה לכולם.

עפר שלח: הישיבה נעולה.